钦定古今图书集成/理学汇编/字学典/第057卷 > 《宋宣和画谱》 > 《宝绘堂记》前人
## 钦定古今图书集成/理学汇编/字学典/第057卷 > 《宋宣和画谱》 > 《宝绘堂记》前人

“君子可以寓意于物，而不可以留意于物。寓意于物，
虽微物足以为乐，虽尤物不足以为病；留意于物，虽
微物足以为病，虽尤物不足以为乐。”《老子》曰：“五色令
人目盲，五音令人耳聋，五味令人口爽，驰骋田猎令
人心发狂。”然圣人未尝废此四者，亦聊以寓意焉耳。
刘备之雄才也，而好结髦；嵇康之达也，而好锻炼；阮
“孚之放也，而好蜡屐。”此岂有声色臭味也哉？而乐之
终身不厌。凡物之可喜足以悦人，而不足以移人者，
莫若书与画。然至其留意而不释，则其祸有不可胜
言者，锺繇至以此呕血发冢，宋孝武、王僧虔至以此
相忌。桓元之走舸，王涯之复壁，皆以儿戏害其国，凶
其身，此留意之祸也。始吾少时，尝好此二者，家之所
有，惟恐其失之；人之所有，惟恐其不吾予也。既而自
笑曰：“吾薄富贵而厚于书，轻死生而重画，岂不颠倒
错缪，失其本心也哉！”自是不复好见可喜者，虽时复
蓄之，然为人取去，亦不复惜也。譬之烟云之过眼，百
鸟之感耳，岂不欣然接之去而不复念也？于是乎二
物者常为吾乐，而不“能为吾病。”驸马都尉王君晋卿，
虽在戚里，而其被服礼义，学问诗书，常与寒士角。平
居攘去膏粱，屏远声色，而从事于书画。作宝绘堂于
私第之东，以蓄其所有，而求文以为记。恐其不幸而
类吾少时之所好，故以是告之，庶几全其乐而远其
病也。熙宁十年七月二十二日记。